Høringskonsulentens endelige rapport (1)

Sag AT.40178 — Biludledninger

(EØS-relevant tekst)

(2021/C 458/10)

Udkastet til afgørelse, der er rettet til DAIMLER (2), VW (3) og BMW (4) (tilsammen benævnt »parterne«), vedrører en enkelt og vedvarende overtrædelse af traktatens artikel 101, stk. 1, litra b), og EØS-aftalens artikel 53, stk. 1, litra b), som omfattede hele EØS og fandt sted mellem den 25. juni 2009 og den 1. oktober 2014. Ifølge udkastet til afgørelse deltog de virksomheder, der udgør parterne, i den pågældende overtrædelse, som omfattede aftaler og/eller samordnet praksis i form af aftaler mellem konkurrenter, hvorved de samordnede deres markedsadfærd med hensyn til systemer til selektiv katalytisk reduktion (»SRC-systemer«) til brug i personbiler med dieselmotor, der forhandles i EØS.

Sagen blev indledt som følge af en anmodning om bødefritagelse, der blev efterfulgt af en anden virksomheds anmodning om straflempelse.

Den 18. september 2018 indledte Kommissionen proceduren efter artikel 2, stk. 1, i forordning (EF) nr. 773/2004 (5) over for parterne.

Den 5. april 2019 vedtog Kommissionen en klagepunktsmeddelelse rettet til parterne (»den indledende klagepunktsmeddelelse«) og gav dem adgang til sagsakterne.

Den 18. oktober og den 21. november 2019 modtog høringskonsulenten to anmodninger om aktindsigt fra BMW i henhold til artikel 7 i afgørelse 2011/695/EU. Begge anmodninger blev afvist i deres helhed.

Den 12. og 13. december 2019 modtog Kommissionen efter adskillige fristudsættelser parternes skriftlige svar på den indledende klagepunktsmeddelelse, hvori de også anmodede om mulighed for at redegøre nærmere for deres argumenter ved en mundtlig høring (6).

Parterne antydede efterfølgende, at de var interesserede i at indlede forligsforhandlinger. Kommissionen tilbød officielt parterne at indlede forligsproceduren efter artikel 10a i forordning (EF) nr. 773/2004 den 2. februar 2021. Efter forligsforhandlinger (7) og indgivelse af forligsindlæg (8) i overensstemmelse med artikel 10a, stk. 2, i forordning (EF) nr. 773/2004 vedtog Kommissionen den 21. maj 2021 en klagepunktsmeddelelse efter forligsproceduren rettet til parterne (9).

I deres respektive svar på klagepunktsmeddelelsen efter forligsproceduren bekræftede parterne i henhold til artikel 10a, stk. 3, i forordning (EF) nr. 773/2004, at klagepunktsmeddelelsen afspejlede indholdet af deres forligsindlæg, og at de fortsat var interesserede i at følge forligsproceduren.

Jeg har i overensstemmelse med artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til. Jeg konkluderede, at det var tilfældet.

I lyset heraf og i betragtning af at parterne ikke har indgivet yderligere anmodninger eller klager (10), finder jeg, at alle parternes proceduremæssige rettigheder i denne sag er blevet respekteret.

Bruxelles, den 8 juli 2021. Dorothe DALHEIMER

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Daimler AG.

(3) Volkswagen AG (»Volkswagen«), Audi AG (»Audi«) og Dr. Ing. h.c. F. Porsche AG (»Porsche«) (Volkswagen, Audi og Porsche benævnes tilsammen »VW«).

(4) BMW AG.

(5) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(6) I overensstemmelse med artikel 12, stk. 1, i forordning (EF) nr. 773/2004.

(7) Forligsforhandlingerne fandt sted mellem den 23. februar og den 29. marts 2021.

(8) Parterne indgav deres formelle forligsindlæg den 27. og 28. april 2021.

(9) Parterne bekræftede i overensstemmelse med artikel 12, stk. 2, i forordning (EF) nr. 773/2004, at de kun ville forlænge en mundtlig høring afholdt med henblik på at kunne udbygge deres argumenter, såfremt klagepunktsmeddelelsen ikke afspejlede indholdet af deres forligsindlæg.

(10) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).